Felhívás és tájékoztató a támogatott, egyetemi utánpótlást szolgáló klinikai szakpszichológus szakképzésre történő jelentkezésről és a rendszerbevételi eljárásról

A Debreceni Egyetem az egészségügyi felsőfokú szakirányú szakképzési rendszer keretében államilag támogatott, egyetemi utánpótlást szolgáló klinikai szakpszichológus rezidens helyeket hirdet meg a 2026. évben.

A jelentkezés határideje: 2026. augusztus 15.

A klinikai szakpszichológus szakképzési rendszerbe a Debreceni Egyetemen rezidensként történő bekerülés módjáról az alábbiakban tájékoztatjuk. 

Jelentkezés
Az államilag támogatott rendszerbe történő felvételhez jelentkezési lapot kell kitölteni, amely itt érhető el:  https://aok.unideb.hu/informaciok 
A jelentkezési lapnak tartalmaznia kell a hozott és a többletpontok számát, amelyet a jelentkezőnek kell kiszámolnia és beírnia. A hiánytalanul kitöltött jelentkezési lapot aláírva, egy példányban, nyomtatott formában kell eljuttatni – a következő dokumentumokkal együtt: hitelesített indexmásolat, többletpont-igazolás, személyi igazolvány másolata, valamint szakmai önéletrajz – a Debreceni Egyetem ÁOK Magatartástudományi Intézetébe, melynek címe: Debreceni Egyetem ÁOK Magatartástudományi Intézet, 4032 Debrecen, Egyetem tér 1.

A jelentkezési lap és a fenti dokumentumok benyújtásának határideje 2026. augusztus 15.  
Az indexmásolatok hitelesítését az oklevelet kiállító felsőoktatási intézmények Tanulmányi Osztályai végzik. Külföldön kiállított oklevél esetén az indexmásolat hitelesített fordítását kell benyújtani. Határidőn túl beérkező, vagy hiányosan benyújtott jelentkezési lapot nem fogadunk el. 
Felhívjuk szíves figyelmét, hogy a fenti honlapon elérhető jelentkezési lap csak a Debreceni Egyetem szakképzésébe való jelentkezésre szolgál. Amennyiben más felsőoktatási intézménybe kíván jelentkezni, úgy az adott intézményt kell felkeresnie. 
Rendszerbevételi eljárás 
A klinikai szakpszichológus rezidens helyekre jelentkezők számára rendszerbevételi eljárást tartunk, amelyre szakemberekből álló bizottsági interjú és meghallgatás formájában kerül sor előzetes értesítést követően 2026. szeptemberében. A rendszerbe kerülőket a meghallgatás után egy héten belül értesítjük. A rezidensi jogviszony kezdete 2026. október 1. 
Ha a jelentkezési lap kitöltésével vagy a rendszerbevételi eljárással kapcsolatban további kérdései vannak, kérjük, keresse a Debreceni Egyetem ÁOK Magatartástudományi Intézetét az alábbi elérhetőségeken:

Nagyné Farkas Anita 
telefon: (52) 255-594 
email: farkas.anita@med.unideb.hu 


Sikeres jelentkezést kívánunk!

Debrecen, 2026. július 17. 



